钦定古今图书集成/明伦汇编/官常典/第748卷 > 张连曜
## 钦定古今图书集成/明伦汇编/官常典/第748卷 > 张连曜

按《建德县志》：“连曜，字景明，郡廪生。为人刚方尚节，中
丞宋贤荐贤良方正，授四川巴州同知。崇祯十四年，
流贼张献忠荼毒川右，围巴城逾月，连曜督兵民昼
夜死守。知城将陷，自制一寝衣，绘‘忠臣’二字，并制一
膝，护于胫，谓其下曰：‘我死尔以此觅我尸耳’。城陷被
执，献忠欲降之，大骂不屈，贼磔杀之。后贼退，果以衣”
得尸。浙抚董表云：“以州佐而拥孤城，九死不易；以只
身而当强寇，寸裂自甘。”建额曰“睢阳比烈。”事闻，追赠
奉训大夫。